**ПРАВИЛНИК**

**О СПРОВОЂЕЊУ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА У 2021. ГОДИНИ**

**I ОСНОВНЕ ОДРЕДБЕ**

**Члан 1.**

Овим правилником се прописују критеријуми, начин и поступак бесповратног суфинансирања мера смањења загађења ваздуха пореклом из индивидуалних извора са циљем смањења штетних емисија, односно смањење загађења ваздуха кроз уштеде у енергентима.

**II СУФИНАНСИРАЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА У 2021. ГОДИНИ**

**Члан 2.**

За спровођење Конкурса у 2021.години опредељена су средства у укупном износу од 17,6 милиона динара, од чега је 5,6 милиона опредељено у буџету Града Ниша за 2021. годину, на позицији 396а, економска класификација 472, накнаде за социјалну заштиту, а 12 милиона обезбедило је Министарство заштите животне средине за реализацију пројеката смањења загађења ваздуха у Србији пореклом од индивидуалних ложишта, по основу Уговора о суфинансирању реализације пројекта „Смањење загађења ваздуха у Граду Нишу кјфпореклом из индивидуалних извора у 2021. години“ број 401-00-369/21-03 од 25.03.2021. године.

У 2021. години суфинансираће се мере:

**1.Замена постојећих уређаја за грејање ефикаснијим уређајима на пелет:**

* Максимално учешће Града до 90.000,00 са ПДВ[[1]](#footnote-1), односно до 50% укупне вредности котла са ПДВ.
* Планирана средства **11.160.000,00** динара.

**2.Замена постојећих уређаја за грејање ефикаснијим уређајима на гас:**

* Максимално учешће Града до 80.000,00 са ПДВ[[2]](#footnote-2) односно до 50% укупне вредности са ПДВ.
* Планирана средства **3.440.000,00** динара.

**3. Уклањања постојећих уређаја за грејање и прикључење на систем даљинског грејања**

* Максимално учешће Града до 200.000,00 са ПДВ[[3]](#footnote-3), односно до 50% укупне вредности са ПДВ.
* Планирана средства **3.000.000,00** динара.

**Члан 3.**

Јавним конкурсом за суфинансирање мера смањења загађења ваздуха у граду Нишу пореклом из индивидуалних ложишта у 2021. години, Град Ниш задражава право измене укупно планираних средстава по мерама.

**Члан 4.**

 Прихватљиви укупни инвестициони трошкови са ПДВ-ом односе се на набавку ложних уређаја на пелет и природни гас без трошкова уградње:

* + **За меру 1:** котао на пелет или етажна пећ на пелет које као енергент користе искључиво пелет, чији је степен корисности при номиналној топлотној снази најмање 90% (неће се одобравати средства за набавку комбинованих уређаја који као енергент користе чврсто гориво и пелет као ни уређаја који нису у систему етажног или централног грејања);
	+ **За меру 2:** кондензациони котао на природни гас;
	+ **За меру 3**: прихватљиви укупни инвестициони трошкови са ПДВ-ом односе се на покривање трошкова накнаде за прикључење на систем даљинског грејања, а на основу обрачуна који је издало ЈКП „Градска топлана“ Ниш.

 Конкурсом није прописан произвођач опреме и извођач радова.

 **Члан 5.**

Средства ће бити субвенционисана кориснику средстава након завршетка активности и достављања доказа из чл. 10 Правилника (Б-Документација која се доставља након потписивања Уговора и завршетка инвестиције) овог Правилника, уколико је плаћање извршено од момента објављивања јавног конкурса до закључења уговора са Градом.Уколико плаћање није извршено до момента потписивања уговора са Градом, пренос средстава кориснику вршиће се у складу са чл. чл. 10 (Б-Документација која се доставља након потписивања Уговора и завршетка инвестиције) овог Правилника и одредбама уговора са Градом.

 Трошкови радова, набавке материјала и опреме који настану пре објављивања конкурса нису прихватљиви и неће бити рефундирани.

 **Члан 6.**

 Корисник средстава ће сам сносити трошкове радова и опреме који превазилазе прихватљиве трошкове, а односе се на уређаје на пелет односно природни гас са додатном опремом и слични захтеви.

Власницима објеката који су доставили рачуне са ценама мањим од максимално утврђених које су одређене на основу предрачуна достављеног уз пријаву, признаваће се 50% износа који је назначен на фактури.

 **Члан 7.**

Додатни услови за доделу средстава подстицаја:

1. Уколико стамбени објекат има два или више власника, пријаву подноси један од власника уз писмену сагласност осталих власника оверену код нотара.
2. Двојни објекти различитих власника као и објекти у низу третирају се као засебни објекти.
3. Власници посебних делова у стамбеном објекту подносе појединачне пријаве.

**III УСЛОВИ ПРИЈАВЕ НА КОНКУРС**

**Члан 8.**

Право учешћа на конкурсу имају грађани који испуњавају следеће услове:

1. да је подносилац пријаве власник/сувласник и да живи на адреси објекта у коме се врши замена лаожишта (према решењу за порез и фотокопији личне карте),
2. да стамбени објекат није прикључен на систем даљинског грејања или дистрибутивну мрежу природног гаса;
3. да поседује један од следећих доказа за стамбени објекат:
	1. доказ о изградњи објекта пре доношења прописа о изградњи,
	2. грађевинску ИЛИ употребну дозволу добијену кроз редован поступак обезбеђења дозволе,
	3. грађевинску дозволу ИЛИ употребну дозволу добијену из поступка легализације или
	4. решење о озакоњењу.
4. да поседује уверење да има пријављену имовину на територији Града Ниша и да на дан изадавања уверења нема дуговања по основу пореза за имовину на уплатним рачунима које администрира Градска управа за финансије-Сектор за локалну пореску администрацију;

**Члан 9.**

Право учешћа на конкурсу немају:

* власници посебних делова стамбено-пословног објекта који не служе за становање
* власници стамбених објеката који су у претходном периоду користили средства Града Ниша за сличне активности
* власници стамбених објеката који су у претходне две године после достављања Решења о додели бесповратних средстава за сличне активности одустали од спровођења активности.

Конкурсом се неће финансирати мере смањења загађења ваздуха у Граду Нишу пореклом из индивидуалних ложишта у 2021. години који се односе на пословне објекте.

**Члан 10.**

**А) Документацијa коју доставља подносилац пријаве при подношењу пријаве:**

**Обавезна документација:**

1. Потписан и попуњен *Пријавни образац* за суфинансирање мера смањења загађења ваздуха у граду Нишу пореклом из индивидуалних ложишта за 2021.годину (Прилог 1);
2. Фотокопију личне карте без чипа оверену код нотара или очитану чиповану личну карту власника објекта. Датум очитавања личне карте са чипом и датум овере фотокопије личне карте без чипа код нотара не смеју бити старији од шест месеци.
3. Доказ о броју чланова домаћинстава
	1. Фотокопија личне карте или очитане чиповане личне карте за све чланове домаћинства који исту поседују у складу са Законом. Датум очитавања личне карте са чипом и датум овере фотокопије личне карте без чипа код нотара не смеју бити старији од шест месеци. За децу је потребно доставити копију пријаве пребивалишта или уверење о пребивалишту. Ниједан од поменутих докумената (пријава или уверење) не сме да буде старији од шест месеци;
	2. Лична изјава о броју чланова заједничког домаћинства у слободној форми;
4. Копију Уверења да подносилац захтева има пријављену имовину на територији Града Ниша и да на дан изадавања уверења нема дуговања по основу пореза за имовину на уплатним рачунима које администрира Градска управа за финансије-Сектор за локалну пореску администрацију;
5. Извод из листа непокретности за објекат издат од стране надлежне или овлашћене институције у складу са Законом, не старији од шест месеци (фотокопија);
6. Копију једног од следећих доказа за стамбени објекат:
	1. доказ о изградњи објекта пре доношења прописа о изградњи,
	2. грађевинску или употребну дозволу добијену кроз редован поступак обезбеђења дозволе,
	3. грађевинску или употребну дозволу добијену из поступка легализације или
	4. решење о озакоњењу.
7. Потврда да не постоји могућност прикључења на дистрибутивну мрежу природног гаса (коју издаје предузеће овлашћено за снабдевање и дистрибуцију природног гаса) и потврда да не постоји могућност прикључења на систем даљинског грејања коју издаје ЈКП „Градска Топлана“ Ниш (само за меру 1);
8. Потврда о поднетом захтеву за прикључење на дистрибутивну гасоводну мрежу у којој је недвосмислено наведено да постоје техничке могућности за приључење, а коју издаје предузеће овлашћено за снабдевање и дистрибуцију природног гаса или Решење о прикључењу на дистрибутивну гасоводну мрежу издато од стране предузећа овлашћено за снабдевање и дистрибуцију природног гаса (само за меру 2) ;
9. Потврда о могућности прикључења на систем даљинског грејања коју издаје ЈКП „Градска Топлана“ Ниш (само за меру 3)- не старија од шест месеци;
10. Предрачун за набавку опреме насловљен на подносиоца пријаве са јасно наведеним карактеристикама котла које су тражене у чл. 4 овог Правилника, исказан посебно са ПДВ-ом у односу на друге трошкове; (само за меру 1 и за меру 2)
11. Предрачун за прикључење на систем даљинског грејања који издаје ЈКП „Градска Топлана“ Ниш, насловљен на подносиоца пријаве (само за меру 3);
12. Потписана изјава о сагласности да орган за потребе поступка може извршити увид, прибавити и обрадити податке о чињеницама о којима се води службена евиденција, а који су неопходни у поступку одлучивања.

**Опционо достављање документације за додатно бодовање:**

1. Изјава подносица пријаве да ће стари уређај бити предат на рециклажу;

**Б) Документација која се доставља након потписивања Уговора и завршетка инвестиције:**

1. Потписан и попуњен образац Захтев за повраћај средстава;
2. Изјава корисника средстава о намени коришћених средстава;
3. Фискалне и готовинске рачуне за уграђени котао или накнаду за прикључење на систем даљинског грејања-фотокопија;
4. Попуњен и оверен гарантни лист за уграђени котао (за меру 1 и 2)-фотокопија;
5. Уговор о прикључењу на дистрибутивну мрежу природног гаса и Уговор о снабдевању (за меру 2)-фотокопија;
6. Уговор о изградњи прикључка на систем даљинског грејања (за меру 3)-фотокопија;
7. Потврда о рециклажи постојећег уређаја, коју издаје предузеће овлашћено за рециклажу отпада (у случају предавања на рециклажу)-оригинал.

 Уколико је подносилац пријаве учествовао у првом позиву за доделу средстава у оквиру Јавног конкурса за суфинансирање мера смањења загађења ваздуха у граду Нишу пореклом из индивидуалних ложишта у 2021. години и на истом био одбијен због административне неподобности (недостајуће документације), подносилац пријаве није у обавези да поново доставља целокупну документацију. У овом случају, подносилац пријаве доставља адекватно попуњен нови пријавни образац и документацију која је недостајала у претходном позиву уколико је иста тражена у другом позиву.

**Члан 11.**

 Власник објекта и посебног дела објекта може поднети пријаву само за једну меру.

**IV ПРИЈАВА НА КОНКУРС**

**Члан 12.**

 Јавни Конкурс о суфинансирању спровођења мера смањења загађења ваздуха у граду Нишу пореклом из индивидуалних ложишта за 2021.годину (у даљем тексту Конкурс) расписује Градско веће Града Ниша.

Градско веће Града Ниша (у даљем тексту Веће) доноси Решење о расписивању Конкурса са текстом јавног конкурса.

 Конкурс се објављује на званичној интернет страници Града Ниша [www.ni.rs](http://www.ni.rs), Канцеларије за локални економски развој, линк: [www.investnis.rs](http://www.investnis.rs). и огласној табли Града Ниша, и траје 30 календарских дана почевши од првог дана након објављивања.

 Конкурс спроводи Канцеларија за локални економски развој.

 Градоначелница Града Ниша решењем формира Комисију за преглед и оцену поднетих захтева за суфинансирање пројеката смањења загађења ваздуха у граду Нишу пореклом из индивидуалних ложишта за 2021. годину, (у даљем тексту Комисија).

Комисија врши оцењивање пристиглих пријава и одабир корисника средстава.

**Члан 13.**

Пријава се доставља се у затвореној коверти са назнаком:

**СПРОВОЂЕЊЕ МЕРА СМАЊЕЊА ЗАГАЂЕЊА ВАЗДУХА У ГРАДУ НИШУ ПОРЕКЛОМ ИЗ ИНДИВИДУАЛНИХ ЛОЖИШТА ЗА 2021.ГОДИНУ –**

**НЕ ОТВАРАТИ**

са пуном адресом пошиљаоца на полеђини коверте.

Пријава се предаје лично на писарници **Градске Управе за органе града и грађанска стања, Николе Пашића 24, Ниш**, или препоручено поштом на адресу:

**Град Ниш**

**Градска Управа за органе града и грађанска стања**

**Николе Пашића 24, Ниш**

**За Комисију за преглед и оцену поднетих захтева за суфинансирање пројеката смањења загађења ваздуха у граду Нишу пореклом из индивидуалних ложишта за 2021. годину**

Пријаве ће се примати 30 календарских дана од дана објављивања на званичној интернет старници и огласној табли Града Ниша, почевши од првог дана након објављивања.

Сва питања грађана која се односе на конкурс и одговори на њих биће објављени на интернет страници Града Ниша, линк: [www.ni.rs](http://www.ni.rs), и Канцеларије за локални економски развој, линк: [www.investnis.rs](http://www.investnis.rs) и сматраће се обавезујућим за све учеснике конкурса.

**Благовременом доставом сматра се препоручена пошиљка предата пошти најкасније до истека последњег дана утврђеног рока за предају конкурсне документације (печат поште), без обзира на датум приспећа. Уколико се пријава предаје лично на писарници, благовременом ће бити сматрана она пријава која је предата последњег дана утврђеног рока за предају конкурсне документације (датум на пријемном штамбиљу). Пријаве послате на било који други начин неће бити узете у разматрање.** Неблаговремене пријаве се неће разматрати.

**V ПРЕГЛЕД И ОЦЕЊИВАЊЕ ПРИЈАВА**

**Члан 14.**

Поступак за оцењивање пристиглих пријава и избор корисника средстава вршиће се на основу листе приоритета састављене бодовањем према следећим критеријумима:

Бодови који се додељују за све мере:

|  |
| --- |
| **ПОСТОЈЕЋИ НАЧИН ГРЕЈАЊА** |
| **Постојећи начин грејања** | **Број бодова** |
| Угаљ, лож уље | **25** |
| Дрво, брикет | **15** |
| Електрична енергија | **5** |
|  |
| **Врста грејног уређаја** | **Број бодова** |
| Котао снаге >20kW | **25** |
| Етажне пећи снаге <20kW | **15** |
| Шпорет, пећ | **5** |

|  |  |
| --- | --- |
| **РЕЦИКЛАЖА ПОСТОЈЕЋЕГ КОТЛА ИЛИ ПЕЋИ** | **Број бодова** |
| Постојећи котао или пећ ће бити предат на рециклажу | **25** |
| Постојећи котао или пећ неће бити предат на рециклажу | **0** |

Као критеријум за бодовање, за све мере из става 1. овог члана, користи се К фактор заузетости површине, који представља количник укупне површине стамбеног објекта (из пореске пријаве) и броја корисника тог објекта.

|  |  |
| --- | --- |
| К фактор заузетости површине за породичне куће | Број бодова |
| К<15  | 5 |
| 15≤К<17,5 | 4,5 |
| 17,5≤К<20  | 4 |
| 20≤К<22,5  | 3,5 |
| 22,5≤К<25 | 3 |
| 25≤К≤27,5  | 2,5 |
| 27,5≤К≤30 | 2 |
| К>30 | 1 |

**Члан 15.**

Уколико се за грејање користе два или више различитих енергената, број бодова се рачуна као аритметичка средина бодова за наведене енергенте (постојећи начин грејања).

Уколико се два захтева на крају бодовне листе за доделу средстава оцене са истим бројем бодова, средства ће добити подносилац захтева са већим бројем бодова у критеријуму мере за коју подноси захтев, уколико и тада број бодова буде исти предност ће имати подносиоци пријава чији је фактор искоришћавања површине К мањи.

**Члан 16.**

Оцењивање и рангирање пријава, врши се применом критеријума из члана 14. Овог Правилника.

Комисија разматра пријаве и у складу са условима из члана 14, утврђује прелиминарну ранг листу крајњих корисника за сваку меру на основу бодовања према критеријумима из члана 14. овог правилника.

У случају да је пријава неуредна,тј има недостатке који Комисију спречавају да поступа по њему, ако није разумљива или ако није потпуна, Комисија ће у року од осам дана од пријема пријаве обавестити подносиоца на који начин да уреди пријаву и то у року који не може бити краћи од осам дана, уз упозорење на правне последице ако не уреди пријаву у року.

Листу из става 2. овог Члана Комисија објављује на званичној интернет страници Града Ниша, линк: [www.ni.rs](http://www.ni.rs), и Канцеларије за локални економски развој, линк: [www.investnis.rs](http://www.investnis.rs) , као и на огласној табли органа и служби Града Ниша, улица Николе Пашића 24, Ниш.

Подносиоци пријава имају право увида у поднете пријаве и приложену документацију по утврђивању листе из става 2. овог члана у року од три дана од дана објављивања листе у складу са ставом 4. овог члана. по захтеву, поднетом у писаном или усменом облику.

На листу из става 2. овог члана подносиоци пријава имају право приговора Комисији у року од три дана од дана њеног објављивања. Приговор се подноси на писарници Града Ниша.

Комисија је дужна да размотри поднете приговоре на листу из става 2. овог члана као и да донесе одлуку о приговору, која мора бити образложена, у року од осам дана од дана његовог пријема и на основу донетих одлука донесе ревидирану прелиминарну листу.

На основу ревидиране прелиминарне листе, Комисија сачињава Предлог решења о додели бесповратних средстава крајњим корисницима са листом корисника средстава за суфинансирање мера смањења загађења ваздуха у граду Нишу пореклом из индивидуалних ложишта за 2021. годину. Коначно Решење о додели бесповратних средстава крајњим корисницима са листом корисника средстава за суфинансирање мера смањења загађења ваздуха у граду Нишу пореклом из индивидуалних ложишта за 2021. годину (у даљем тексту Решење), доноси Грaдско веће на предлог Комисије.

Решење Градског већа Комисија објављује на званичној интернет страници Града Ниша, линк: [www.ni.rs](http://www.ni.rs), и Канцеларије за локални економски развој, линк: [www.investnis.rs](http://www.investnis.rs), као и огласној табли органа и служби Града Ниша, улица Николе Пашића 24, Ниш.

**Члан 17.**

 Уколико Град Ниш током трајања Конкурса не прими довољан број важећих пријава за неку од мера предвиђених Конкурсом, Комисија има право да повећа број корисника средстава за неку другу меру зависно од броја пристиглих пријава, што се неће сматрати изменом Правилника нити Јавног конкурса.

 Уколико се не утроше планирана средства за неку од мера, средства ће се доделити следећем кориснику који испуњава услове, према листи корисника.

**Члан 18.**

На основу Решења, Град Ниш ће са свим одабраним корисницима склопити Уговоре о суфинансирању.

Одабрани корисник средстава дужан је да најкасније у року од 8 календарских дана, од дана пријема позива за потписивање Уговора, потпише Уговор са Градом. Уколико одабрани корисник у предвиђеном року не потпише Уговор сматраће се да је одустао од учешћа на Конкурсу.

Уколико из оправданог разлога корисник средстава не може да реализује набавку котла по профактури од одабраног правног субјекта, има право да изврши набавку котла од истог или другог правног субјекта истих или бољих карактеристика.

Кориснику средстава ће се признати износ за рефундацију по основу Решења уколико је износ по новој профактури већи од првобитно предложеног по профакури.

Уколико је износ по новој профактури мањи од првобитно предложеног по профактури, одобрени износ за исплату ће бити на основу нове профактуре У овом случају ће се закључити анекс уговора између Града Ниша и корисника средстава.

**Члан 19.**

 Корисник средстава дужан је да предвиђене инвестиције заврши најкасније до 01.маја 2022.године.

Захтев за повраћај средстава мора се поднети најкасније 8 дана од истека рока реализације предвиђене инвестиције.

Исплата средстава извршиће се у року од 45 дана од дана подношења захтева за повраћај средстава.

**Члан 20.**

Овај Правилник ступа на снагу даном објављивања у „Службеном листу града Ниша“.

1. Максимално учешће Града се сматра фиксним износом, који је непроменљив независно од тога да ли је добављач опреме у систему ПДВ или не [↑](#footnote-ref-1)
2. Максимално учешће Града се сматра фиксним износом, који је непроменљив независно од тога да ли је добављач опреме у систему ПДВ или не [↑](#footnote-ref-2)
3. Максимално учешће Града се сматра фиксним износом, који је непроменљив независно од тога да ли је добављач опреме у систему ПДВ или не [↑](#footnote-ref-3)